Desember på Pluto

I november var planen å ha eventyr som tema, med ekstra fokus på Bukkene Bruse. Måneden som gikk var preget av mye sykdom, både hos barn og personal. Planene ble derfor endret litt, men vi har hatt eventyret i samlingsstundene. Vi håper at alle er friske og raske nå, og at vi holder oss friske fram til jul! Mia har også begynt på Pluto nå, og snart er også Saga på plass.

Vi har vært mye ute i allslags vær den siste måneden. Vi går ut hver dag, selv om noen dager blir kortere enn andre. Noen dager er vi i barnehagen og lar barna få utfolde seg i sølepyttene, andre dager går vi på lekeplasser i nærheten eller til skogen. Nå som flere og flere har pyntet til jul, kommer vi til å gå rundt og se på alle nissene i vinduene. Vi har heldigvis en lokalkjent på laget, og Marianne vet akkurat hvilke hus vi skal oppsøke!

Målet for desember måned er å gi barna gode opplevelser uten at det skal bli for mye stress og kaos. Vi vil fokusere på rolige dager hvor vi sammen kan glede oss til jul framfor å produsere mest mulig. Men noen hemmeligheter er vi allerede i gang med, så det kan hende det kommer noe hjem til jul. Hver dag i desember kommer vi til å ha egen adventssamling med en egen juleboks. I den røde samlingsboksen bor blant annet hesten og «Bjelleklang», Nisse Rød og Nisseblå, alle musene i Musevisa og Snømannen Kalle. Det er også en grøtskål og en nisselue i esken, så hver dag får et av barna komme fram og være nisse mens vi synger «På låven sitter nissen». Vi tenner lys hver dag, og har også appelsin med nelliker i hvor vi sammen teller dagene til jul. Første desember kommer julenissen Nisseliten opp av samlingsboksen. Nisseliten har en postveske, hvor han hver dag kommer med brev til Pluto. På brevet står et navn, som får dagens pepperkakehjerte. Det er alltid like spennende hver desember hvordan reaksjonen er de første dagene, men etter noen dager lærer barna å vente på tur. Pluto pleier også å få besøk av Rampenissen som har gjort merkelige ting hver natt, så vi håper han tar turen innom også i år.

Fordi smittesituasjonen er såpass usikker som den er nå, kommer vi ikke til å ha noen foreldrearrangement i barnehagen i desember. Vi markerer Lucia-dagen mandag 13. desember, men i år inviterer vi kun foreldrene til barna som går i Luciatog (skolestarterene) til å komme og se på. Skolestarterene vil gå i Luciatog utendørs, og de kommer rundt med lussekatter til avdelingene.

Onsdag 22. desember skal vi ha nissefest i barnehagen. Vi har hatt som tradisjon at vi samler hele barnehagen til felles samlingsstund, men i fjor måtte vi ha nissefesten avdelingsvis. For våre små barn, fant vi ut at det ble en mye roligere og behagelig opplevelse for dem da vi kun var for oss selv. Siden vi også er midt i tilvenning av to nye barn nå, kommer vi derfor til å ha nissefesten for oss selv inne på Pluto også i år. Da har vi en ekstra lang julesamling, og vi koser oss med grøt til lunch, og håper på et besøk av nissen. Barna kan kle seg ut som nisse denne dagen. På småbarnsavdeling er det veldig forskjellig hvordan barn takler dette med utkledning. Noen av barna elsker å kle seg ut, noen synes en nisselue er nok, og noen vil ikke ha på noe i det hele tatt. Ta derfor gjerne med en nisselue, så ser vi om barna vil bruke den eller ikke.

Vi minner om å ta en titt i kassen med ekstraklær. På denne tiden av året må barna ha minst to klesskift tilgjengelig. Husk også å ha godt med ull og fleece som vi kan ha på under regntøy og dresser. Vi har allerede fått kjenne på noen kalde dager, og flere skal det nok bli!

I romjulen slår vi oss sammen med Neptun. Marianne eller Barbro er på jobb fra Pluto hver dag, men på grunn av vaktsystemet er det ikke sikkert det er en av dem som tar imot eller er der når dere henter. Da vil dere møte en ansatt fra Neptun. Vi kommer til å oppholde oss enten på avdeling Neptun eller Pluto.

Vi minner om planleggingsdagen **mandag 3. januar. Barnehagen er da stengt.**

Til slutt vil vi takke dere alle for et flott samarbeid denne høsten. Dere er en fantastisk gjeng, både foreldre og barn! Vi ønsker dere alle en riktig god førjulstid, og en god jul når den tid kommer!

Juleklem fra Marianne, Barbro og Julie